# Orquestra Simfònica de Barcelona i Nacional de Catalunya

L'Orquestra Simfònica de Barcelona i Nacional de Catalunya també molt coneguda pel seu acrònim OBC, és l'orquestra simfònica més important de Catalunya i una de les més importants d'Espanya. L'Orquestra té el compromís de divulgar la música clàssica i contemporània de totes les cultures i tendències, donant prioritat a la difusió dels compositors catalans. Al mateix temps, l'Orquestra participa activament en els concerts escolars i les diverses activitats que organitza el Servei Educatiu de L'Auditori.

## Història

Aquesta orquestra es va fundar l'any 1944 sota la direcció del Mestre Eduard Toldrà com a Orquestra Municipal de Barcelona. L'any 1962, Rafael Ferrer pren el relleu fins a l'any 1967, quan l'orquestra, sota la direcció d'Antoni Ros-Marbà, passa a anomenar-se Orquestra Ciutat de Barcelona (OCB), nom que durà fins que l'any 1994 passà a integrar-se al Consorci de l'Auditori i l'Orquestra format per l'Ajuntament i la Generalitat i adoptà el nom actual: Orquestra Simfònica de Barcelona i Nacional de Catalunya. Des de l'any 1999, té com a seu pròpia L'Auditori de Barcelona, obra de l'arquitecte Rafael Moneo.
A partir de la temporada 2006-2007 el nou director titular fou Eiji Oue, essent els mestres Franz-Paul Decker i Ernest Martínez Izquierdo els principals directors invitats i Christian Zacharias el director del Festival Mozart. La temporada 2010-11 va assumir la titularitat en la direcció l'asturià Pablo González Bernardo. Des de la temporada 2015-2016 el director titular és el japonès Kazushi Ono.

## Concerts

L'orquestra fa una mitjana de noranta concerts l'any (normalment, tres la setmana (divendres a les 20.30h, dissabtes a les 19h i diumenges a les 11h), durant la temporada) amb gires a diferents ciutats de Catalunya, Espanya i l'estranger. Cada temporada estrena algunes peces encarregades a músics catalans i espanyols. La temporada estable compta amb uns 10.000 abonats i 145.000 espectadors.

## Trajectòria, premis, gires

En els més de 60 anys de trajectòria, l'Orquestra ha programat nombroses estrenes i ha realitzat diversos enregistraments discogràfics amb Decca, EMI, Auvidis, Koch, Claves, Naxos, Telarc i BIS, entre d'altres, amb obres de Montsalvatge, Gerhard, Falla, D'Albert, Albéniz, Donhány, Bartók, Bizet i amb intèrprets destacats del panorama internacional.
L'OBC ha guanyat el Grammy Llatí al "Millor àlbum de música clàssica" en tres ocasions: l'any 2000 amb el CD La Dolores de Bretón, l'any 2004 amb el CD Carmen Symphony de José Serebrier, dirigida pel mateix autor, i l'any 2006 amb el CD Rhapsody in blue dirigida per Ernest Martinez Izquierdo amb Michel Camilo al piano. D'altra banda, l'Orquestra ha mantingut una activitat artística continuada a l'estranger, amb gires per diferents països d'Europa, Àsia i Estats Units. Aquestes gires li han permès actuar en sales de renom com el Carnegie Hall de Nova York i prendre part en festivals internacionals com el The Proms al Royal Albert Hall de Londres.

## Directors titulars

* Eduard Toldrà (1944-1962)
* Rafael Ferrer (1962-1967)
* Antoni Ros-Marbà (1967-1978, 1981-1986)
* Salvador Mas (1978-1981)
* Franz-Paul Decker (1986-1991)
* Luis Antonio García Navarro, (1991-1993)
* Lawrence Foster (1996-2002)
* Ernest Martínez Izquierdo (2002-2006)
* Eiji Oue (2006-2010)
* Pablo González (2010-2015)
* Kazushi Ono (2015-2022)
* Ludovic Morlot (2022-)

## Col·laboracions

Han col·laborat amb l'OBC directors i solistes de gran renom.

### Directors

* Eliahu Inbal
* Jesús López Cobos
* Daniel Barenboim
* Christopher Hogwood
* Mario Rossi
* Víctor Pablo Pérez
* Dmitrij Kitajenko
* Leonard Slatkin
* Emmanuel Krivine
* Yakov Kreizberg
* Giovanni Antonini
* Christian Zacharias
* José Serebrier
* Michel Camilo
* Heinz Fricke

### Cantants

* Victoria de los Ángeles
* Montserrat Caballé
* Barbara Hendricks
* Ute Lemper
* Kiri Te Kanawa
* Violeta Urmana

### Pianistes

* Alicia de Larrocha
* Ferran Cruixent
* Martha Argerich
* Arcadi Volodos
* Michel Camilo
* Rudolf Buchbinder
* Radu Lupu
* Nikita Magaloff
* Carme Bravo

### Violinistes, violoncel·listes

* Anne-Sophie Mutter
* Arabella Steinbacher
* Christian Tetzlaff
* Elisabeth Batiashvili
* Frank Peter Zimmermann
* Gidon Kremer
* Gil Shaham
* Hilary Hahn
* Ida Haendel
* Ilya Gringolts
* Joshua Bell
* Julian Rachlin
* Henryk Szeryng
* Lluís Claret
* Midori
* Misha Maisky
* Patricia Kopatchinskaja
* Pinchas Zukerman
* Renaud Capuçon
* Sarah Chang
* Shlomo Mintz
* Steven Isserlis
* Truls Mørk
* Vadim Repin

## Referències

* ↑ «Orquestra Simfònica de Barcelona i Nacional de Catalunya». Gran Enciclopèdia Catalana. Barcelona: Grup Enciclopèdia Catalana.
* ↑ «El simfonisme». Culturcat. Generalitat de Catalunya, 2012. [Consulta: 14 octubre 2012].
* ↑ «Oriol Saladrigas: Kazushi Ono serà el director titular de l'OBC». Arxivat de l'original el 2 de febrer 2014. [Consulta: 25 gener 2014].

## Enllaços externs

* Orquestra Simfònica de Barcelona i Nacional de Catalunya - Lloc web oficial
* «Orquestra Simfònica de Barcelona i Nacional de Catalunya». Gran Enciclopèdia Catalana. Barcelona: Grup Enciclopèdia Catalana.